गोदान दिल्ली , 2 फेब्रुवारी : मिरु रांखान्थि आरो कर्परेट मावफुं मन्थ्रि निर्मला चीतारमणआ मैया समबारखालि पार्लियामेन्टआव मिरु बाजेट 2021.22 खौ थिसनो । बे बाजेटआ गोदान जौथायनि गिबि बाजेट महरै गनायजादों आरो मिजिं थिथावै कभिड - 19 अलखदखौ नोजोर लाखिनानै मोनसे डिजिटेल बाजेटबो महर होनाय जादों । आत्मनिर्भर भारतनि भिजन बानायनानै बिथाङा बुङोदि , - बेयो गुबैयै 130 कौटि भारतयारिफोरनि जौगाखांनायखौ रोखा खालामनाया मोनसे सावगारि , जायजों गावनि गोहो आरो सोलोखान्थिजों गसंथानानै थानो हानायनि मिजिंजों बुंफबनाय । बिथाङा बुङोदि , बाजेटनि थांखियाव हादतआ सिगां , आबादयारिफोरनि दिहुन्थाय मुलाम्फाखौ फान्नै बांहोनाय , गोखों फारिखान्थि दानाय , गोग्गो भारत , गोग्गो खुथाय , लाइमोनफोरनि थाखाय थिसन्थाय , समान जौगाथाय बाइदिसिना थांखिफोरा गोख्रों महर मोनगोन । बेनि अनगायैबो थांनाय मावबुब्लिनि बाजेटआव 2015.16 नि मोन 13 बाथ्रा होनायखौबो लाफानाय जादों , बेफोर बिथांखिफोरखौ हादतनि 75 थि उदांस्रि सान एबा 2022 नि अमृत महोत्सभनि समाव सुफुंनो थांखि लादों । रांखान्थि मन्थ्रिआ बुंबावोदि , बेफोर गासैबो बाथ्रा होनायफोराबो आत्मनिर्भरनि बे भिजनजों रोखोमसे जागोन । बोसोर 2021.22 नि बाजेट थांखिनि देहा आरो सुखु - गोजोन लाखिनायनि खाबुफोरखौ थिसन्नायाव मख'जाथावनायै बांहोनाय जादों आरो बोसोर 2020.21 नि बाजेट हमनानै लानायाव देहा एबा सुखु - गोजोननि थाखाय बाजेटआव 2.23,846 कौटि रां थिसन्नाय जादों । बेराफार्से बे बोसोरनि बाजेटआव 94.452 कौटि रां थिसन्नाय जादों आरो बेयो 137 जौखोन्दोसिम बांहोनाय जादों । रांखान्थि मन्थ्रिआ फोसावोदि , - 6 बोसोरनि गेजेराव गासैफ्राम 64.180 कौटि रा बाहायनो गोनां मोनसे गोदान मिरुनि थिसन्नाय स्कीम 'पिएम आत्मनिर्भर स्वास्थ्य भारत यजना' खौ जागायनाय जासिगोन । बेनि हेफाजाबै गुदि , नैथि आरो थामथि खोलोबनि देहा फाहामथाय राहानि आदोबखौ सोदांनाय जागोन , थाखानाय माहारियारि फसंथानफोरा गोख्रों जागोन आरो गोदान फसंथानफोरबो गायसन्नाय जागोन , जायनि हेफाजाबै गोदान आरो जाफ्लायग्रा बेरामफोरखौ हमदांनाय आरो फाहामथाय होनायाव गोर्लै जागोन । बे हाबाफारिया राष्ट्रीय स्वास्थ्य मिसननि उफ्रा बिथांखियाव थागोन । बे बिथांखिनि हेफाजाबै दर 17.788 गामि आरो मोन 11.024 सहरफोराव देहा आरो सुखु - गोजोननि थाखाय गोनांथि जानाय बादियै मदत होनाय जागोन । बिब्दिनो दर 11 राइज्योनि दरफ्रोमबो जिल्ला आरो गं 3382 खोन्दो देहा मिरुफोराव जुथायै गंसेयै देहा आन्जादसालि गायसन्नाय जागोन । दर 602 जिल्ला आरो मोन 12 मिरु फसंथानफोराव गोब्राब बेराम नायसंनायजों लोब्बा थानाय फाहामसालि ब्लक गायसन्नाय , माहारियारि बेराम सामलायग्रा मिरु ( एनसीडीसी ) , बेनि मोन 5 ओन्सोलारि आरो मोन 20 नोगोरमाफोराव गायसन्नाय देहा फाहामथाय फसंथानफोरखौ गोख्रों खालामनाय , गंफ्रोमबो राइजोयारि देहा फाहामसालिफोरखौ फोनांजाबनो देहा फोसावदिं पर्टेलखौ फेहेरनो दरफ्रोमबो राइज्यो आरो मिरु बेंनाय राइज्योयाव मावफुंनाय , हाबग्रा लामा एबा मोन 32 उरां गाथोन , मोन 11 लैथो बन्दर आरो मोन 7 लेन्ड क्रसिंआव मोन 17 गोदान राइजोयारि देहा मिरु गायसन्नाय आरो मोन 33 थाखानाय राइजोयारि देहा मिरुफोरखौ गोख्रों खालामनाय जागोन । गोब्राब आरो हर्खाब अलखद अपारेसननि थाखाय मोन 15 सोमजिब्रबनाय अलखद अपारेसन मिरु आरो गं 2 मबाइल फाहामसालि गायसन्नाय जागोन । बोसोर 2021.22 नि बाजेटआव हमनानै लानाय बादियै कभिड - 19 भेक्सिननि थाखाय गासै 35.000 कौटि रां गोनांथि होनाय जादों । भारतआव दिहुन्नाय 'न्युमोकोकल भेक्सिन' आ दासान्दि दरबा राइज्योआवल' मोनफुंनो हानायखौ उननि समाव हादतनाङैनो मोनफुंहोनायनि राहा खालामनानै बेनि हेफाजाबै बोसोरफ्रोमबो 50.000 गथ'फोरखौ थैनायनिफ्राय जिउ रैखा खालामनो हानाय जागोन । रांखान्थि मन्थ्रिआ फोसावयोदि , हादतनि 2.86 कौटि नख'रफोराव दै जगायनायनि पाइप फोनांजाबनायजों लोगोसे मोन 4378 सहर आफादफोराव दै मोनफुंनायनि थाखाय जल जीवन मिसनखौ जागायगोन । बार गुबुंले बादि गोब्राब जेनानिफ्राय रैखा मोन्नो हानाय बादियै सरकारआ बे बाजेटआव 10 लाखनिख्रुइ बांसिन सुबुं अन्जिमा थानाय मोन 42 सहरफोरनि थाखाय 2217 कौटि रां थिसन्नायनि थांखि लादों । गोजाम सोलियै गारिफोरखौ बाहायैनि राहा खालामनो गारि स्क्रैप खान्थिबो फोसावनाय जादों बे बाजेटआव । गावयारि गारिनि थाखाय 20 बोसोर आरो फालांगियारि गारिनि थाखाय 15 बोसोर सालायनो हानायनि फिटनेस मिरुआव फिटनेस आन्जाद नायनायनि थांखि लानाय जादों । आत्मनिर्भर भारत बिथांखिनि सोमोन्दै रांखान्थि मन्थ्रि सीतारमणआ बुङोदि , भारतनो 5 ट्रिलियन डलार रांखान्थियारि राहा बानायनो थाखाय हादतनि बानायफुंनाय बिथिंखौ ओन्थोरजयै राहाजों लांनानै बेनि सानखोयाव बांहोनाय लाबोनांगोन । जोंनि लुफुंथाय कम्पानीफोरखौ मुलुगनां थाखोयाव एंगारनो हायै बाहागो दाफुंनायनि गोनांथि होयो । बेफोर गासैखौबो मोनफुंहैनायनि थांखिजों आत्मनिर्भर भारतनि थाखाय लुफुंथाय हाबाखौ मुलुगनां महर होनो थाखायनो मोन 13 सेक्टराव पीएलआइ स्कीम फोसावयो रांखान्थि मन्थ्रिआ । बेनि थाखाय सरकारआ फैगौ 5 बोसोराव गासैफ्राम 1.97 लाख कौटि रांनि गोनांथि होयो । बेनि जागायनाया बोसोर 2021.22 निफ्रायनो जागोन । बेनि गेजेरजों हादतनि लाइमोनफोरा थिसन्थायनि खाबु मोनगोन होन्नानै रांखान्थि मन्थ्रि सीतारमणआ बाजेटआव रायखाङो । 
रांखान्थि मन्थ्रिआ मैया मिरुनि बाजेटखौ थिसन्दों